**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 02.08.2017, ora 08.00 – 03.08.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 03.08.2017, ora 07.00**

**RÂURI**

**Debitele au fost în general staţionare,** exceptând cursul Siretului, râurile din bazinul Buzăului şi cursul superior al Prutului, unde au fost în scădere uşoară.

Debitele se situează în general la valori cuprinse între 30-80% din mediile multianuale lunare, mai mari (peste normalele lunare) pe râurile din bazinul hidrografic Ialomița şi pe cele din Dobrogea și mai mici (sub 30% din normalele lunare) pe râurile din bazinul Jijiei.

Nivelurile pe râuri la staţiile hidrometrice se situează sub **COTELE DE ATENŢIE.**

**Debitele vor fi în general staţionare,** exceptând cursul Siretului şi cursul superior al Prutului, unde vor fi în scădere uşoară.

Nivelurile pe râuri la staţiile hidrometrice se vor situa sub **COTELE DE ATENŢIE.**

**DUNĂRE**

**Debitul la intrarea în ţară (secţiunea Baziaş) în intervalul 02 – 03.08.2017 a fost în creştere, având valoarea de 3900 m3/s**, situându-se sub media multianuală a lunii august (4300 m3/s).

În aval de Porţile de Fier debitele au fost în creştere.

**Debitul la intrarea în ţară (secţiunea Baziaş) va fi staţionar (3900 m3/s).**

În aval de Porţile de Fier debitele vor fi în scădere la Gruia şi în creştere pe sectorul Calafat – Tulcea.

**2.** **Situaţia meteorologică în intervalul 02.08.2017, ora 09.00 – 03.08.2017, ora 06.00**

**ÎN ŢARĂ**

**Vremea a fost călduroasă,** caniculară după-amiaza în Oltenia, Banat, Crișana, local în Transilvania, Moldova și Muntenia și izolat în Maramureș și Dobrogea, când și disconfortul termic s-a accentuat**, indicele temperatură-umezeală (ITU) atingând și depășind ușor pragul critic de 80 de unități.** Cerul a fost mai mult senin, cu înnorări trecătoare în a doua parte a zilei în zona montană și în Banat. Vântul a suflat slab și moderat. Temperaturile maxime s-au încadrat între 27 de grade la Mangalia și 38 de grade la Timişoara, Jimbolia, Arad, Chişineu-Criş și Banloc. La ora 06 se înregistrau valori termice cuprinse între 9 grade la Miercurea Ciuc și 26 de grade la Șiria.

**LA BUCUREŞTI**

**Vremea s-a menținut călduroasă,** caniculară după-amiaza în centrul orașului, iar disconfortul termic s-a accentuat, **indicele temperatură-umezeală (ITU) atingând şi depăşind ușor pragul critic de 80 de unități**. Cerul a fost senin, iar vântul a suflat slab până la moderat. Temperatura maximă a fost de 34 de grade la Afumați și Băneasa și de 36 de grade la Filaret. La ora 06 se înregistrau 19 grade la Băneasa, 20 de grade la Afumați și 21 de grade la Filaret.

**3. Prognoza meteorologică în intervalul 03.08.2017, ora 09.00 – 04.08.2017, ora 09.00**

**ÎN ŢARĂ**

**În cea mai mare parte a țării vremea va fi caniculară după-amiaza, iar disconfortul termic accentuat, indicele temperatură-umezeală (ITU) urmând să atingă și să depășească ușor pragul critic de 80 de unități. Temperaturile maxime se vor încadra între 30...31 de grade pe litoral și în jurul a 39 de grade, local, în vestul, sud-vestul și centrul țării**, iar cele **minime** vor fi cuprinse între 14 și 24 de grade, mai scăzute, spre 10 grade în depresiunile din estul Transilvaniei, dar și mai ridicate, **până la 26...27 de grade în Dealurile de Vest și în nordul litoralului.** Cerul va fi variabil pe litoral și la munte și mai mult senin în restul teritoriului. Cu totul izolat, în zona montană, în a doua parte a zilei, vor fi ploi slabe, de scurtă durată. Vântul va sufla slab și moderat.

**LA BUCUREŞTI**

**Vremea va fi caniculară după-amiaza, iar disconfortul termic accentuat, indicele de confort termic temperatură-umezeală (ITU) urmând să atingă și să depășească pragul critic de 80 de unități.** Cerul va fi mai mult senin, iar vântul va sufla în general slab. **Temperatura maximă se va situa în jurul valorii de 37 de grade**,iar cea minimă de 19...21 de grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**APM Arad** şi **GNM CJ Arad** informează despre **un incendiu în desfăşurare la Groapa de gunoi a loc. Lipova, jud Arad, care se manifesta pe o suprafaţă extinsă, de la 02.00, 03.08.2017.** Emisiile de fum sunt importante, mirosul simţindu-se de la cca 20 km, fiind sesizat chiar şi in Mun. Arad. Pompierii ISU interveneau la faţa locului, la ora 08.00, pentru stingerea incendiului, cu 4 autospeciale şi 20 de persoane.

Un buldozer aparţinând administratorului gropii intervine pentru acoperirea cu pământ a focarelor de incendiu. Se face precizarea că la depozitul neconform Lipova, administrat de SC ECO LIPOVA SRL, sistarea depozitării gunoaielor s-a facut de la data de 16.07.2017, conf. HG 349/2005, în vederea închiderii şi ecologizării. Depozitul de deşeuri se află la o distanţă de circa 3 km de oraşul Lipova şi la 35 km de Mun. Arad.

**Agenţia Naţională pentru Protecţia Mediului** informează că, din rezultatele analizelor efectuate în data de 02.08.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**2. În domeniul solului şi vegetaţiei**

**Garda Forestieră Rm Vâlcea** informează despre **producerea unui incendiu de litieră, în data de 01.08.2017, ora 14.45, pe raza D.S. Olt, OS Caracal, loc. Osica de Jos, UP II Cezieni, fiind afectată o suprafaţă de 6,0 ha arboret foioase**, de vârstă 40 ani, în fond privat, zonă de câmpie. Cauza izbucnirii incendiului a fost propagarea focului din terenuri agricole limitrofe incendiate şi nesupravegheate corespunzător. Incendiul a fost stins în aceeaşi zi, la ora 19.00, de către o echipă formată din 9 angajaţi silvici, 10 pompieri militari cu 3 autospeciale, 4 poliţişti şi 2 cetăţeni, cu mijloace de intervenţie specifice, palete de rachită. S-au produs pagube de 115 lei, valoare volum incendiat.

**Garda Forestieră Cluj** informează despre **producerea unui incendiu de litieră şi coronament, în data de 02.08.2017, ora 13.00, pe raza Alba, OS Blaj, loc. Şugag, fiind afectată o suprafaţă de 3 ha arboret molid**, de vârstă 63 ani, din zonă de munte. Cauza izbucnirii incendiului necunoscută. Incendiul a fost stins în aceeaşi zi, la ora 15.00, de către o echipă formată din 5 angajaţi silvici, 30 muncitori cu mijloace de intervenţie specifice, măturoaie şi paleţi.

**Garda Forestieră Rm Vâlcea** informează despre **producerea unui incendiu de litieră, în data de 02.08.2017, ora 09.30, pe raza D.S. Gorj, OS Motru, loc. Samarineşti, UP I Iormăneşti, fiind afectată o suprafaţă de 0,03 ha arboret foioase**, de vârstă 7 ani, de pe o haldă minieră împădurită, proprietate privată a E.M. Motru, din zonă de câmpie. Cauza izbucnirii incendiului a fost propagarea focului din terenuri agricole limitrofe incendiate şi nesupravegheate corespunzător. Incendiul a fost stins în aceeaşi zi, la ora 10.45, de către o echipă formată din 1 angajat silvic, 3 pompieri civili cu mijloace de intervenţie specifice, palete de răchită.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 02.08.2017-03.08.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.